Document ID: 31994D0198

Rozhodnutie Komisie
zo 7. apríla 1994,
ktorým sa ustanovujú osobitné podmienky dovozu produktov rybolovu a akvakultúry s pôvodom v Brazílii
(94/198/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991, ktorou sa ustanovujú hygienické predpisy pre produkciu a uvádzanie produktov rybolovu na trh, [1] a najmä na jej článok 11,
keďže skupina odborníkov z Komisie vykonala inšpekčnú návštevu Brazílie, aby overila podmienky, za ktorých sa produkujú, skladujú a expedujú do spoločenstva produkty rybolovu;
keďže ustanovenia brazílskych právnych predpisov v oblasti hygienických kontrol a sledovania produktov rybolovu je možné považovať za rovnocenné s ustanoveniami smernice 91/493/EHS;
keďže príslušný brazílsky úrad Federálne inšpekčné služby (SIF) je schopný účinne overovať uplatňovanie platných právnych predpisov;
keďže postup pre získanie zdravotného osvedčenia uvedený v článku 11 ods. 4 písm. a) smernice 91/493/EHS musí zahŕňať tiež definíciu vzoru osvedčenia, minimálne požiadavky na jazyk alebo jazyky, v ktorých musí byť osvedčenie vypracované, a funkciu osoby, ktorá je oprávnená ho podpísať;
keďže podľa článku 11 ods. 4 písm. b) smernice 91/493/EHS by sa na balenia produktov rybolovu mala pripevniť značka uvádzajúca názov tretej krajiny a číslo schválenia zariadenia pôvodu;
keďže podľa článku 11 ods. 4 písm. c) smernice 91/493/EHS sa musí zostaviť zoznam schválených zariadení; keďže tento zoznam sa musí zostaviť na základe oznámenia od SIF Komisii; keďže za zabezpečenie súladu s ustanoveniami stanovenými na tento účel v článku 11 ods. 4 smernice 91/493/EHS preto zodpovedá SIF;
keďže úrad SIF vydal oficiálne záruky týkajúce sa dodržiavania pravidiel uvedených v kapitole V prílohy k smernici 91/493/EHS a splnenia požiadaviek na schválenie zariadení, ktoré sú rovnocenné s požiadavkami stanovenými uvedenou smernicou;
keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Príslušným úradom v Brazílii, ktorý overuje a potvrdzuje, že produkty rybolovu spĺňajú požiadavky smernice 91/493/EHS, sú Federálne inšpekčné služby (SIF).
Článok 2
Produkty rybolovu s pôvodom v Brazílii musia spĺňať tieto podmienky:
1. ku každej zásielke musí byť priložený očíslovaný originál zdravotného osvedčenia, ktorý je riadne vyplnený, podpísaný, s uvedením dátumu a vyhotovený na jednom liste v súlade so vzorom uvedeným v prílohe A;
2. produkty musia pochádzať zo schválených zariadení uvedených v prílohe B;
3. s výnimkou voľne ložených mrazených produktov rybolovu určených na výrobu konzervovaných potravín, všetky balenia musia byť nezmazateľne označené slovom "Brazília" a číslom schválenia zariadenia pôvodu.
Článok 3
1. Osvedčenie uvedené v článku 2 bod 1 musí byť vypracované aspoň v jednom úradnom jazyku členského štátu, kde sa kontroly vykonávajú.
2. V osvedčení musí byť uvedené meno, funkcia a podpis zástupcu SIF a úradná pečiatka SIF farby odlišnej od farby ostatných údajov v osvedčení.
Článok 4
Toto rozhodnutie sa bude uplatňovať od 1. júna 1994.
Článok 5
Toto rozhodnutie je adresované členským štátom.
V Bruseli 7. apríla 1994

Labels: 0
3
18
6